TARYBOS SPRENDIMAS
2004 m. spalio 4 d.
dėl Socialinės apsaugos komiteto įsteigimo ir panaikinantis Sprendimą 2000/436/EB
(2004/689/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 144 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę (1),
kadangi:
(1)
1999 m. liepos 14 d. komunikate „Suderinta socialinės apsaugos modernizavimo strategija“ Komisija pateikė pasiūlymų dėl bendradarbiavimo socialinės apsaugos srityje stiprinimo, kaip vieną iš galimybių siūlydama sudaryti aukšto lygio pareigūnų grupę.
(2)
2000 m. vasario 16 d. rezoliucijoje Europos Parlamentas pritarė Komisijos komunikatui ir tokios grupės sukūrimui.
(3)
1999 m. gruodžio 17 d. išvadose dėl bendradarbiavimo modernizuojant ir gerinant socialinę apsaugą stiprinimo (2) Taryba pritarė Komisijos pasiūlymui sukurti sustiprinto bendradarbiavimo mechanizmą, kurį parengė aukšto lygio pareigūnų grupė šiam veiksmui įgyvendinti. Taryba pabrėžė, kad toks bendradarbiavimas turėtų apimti visas socialinės apsaugos formas ir prireikus padėti valstybėms narėms tobulinti ir stiprinti socialinės apsaugos sistemas remiantis savo nacionalinės politikos prioritetais. Ji taip pat priminė valstybių narių kompetenciją organizuoti ir finansuoti socialinę apsaugą bei pritarė šiems keturiems Komisijos nustatytiems visuotinio tikslo modernizuoti socialinės apsaugos sistemas bendriesiems tikslams: siekti, kad už darbą būtų mokama ir garantuojamos užtikrintos pajamos, siekti, kad būtų garantuotos pensijos ir subalansuotos pensijų sistemos, skatinti socialinę aprėptį ir užtikrinti aukštos kokybės subalansuotą sveikatos apsaugą; ji taip pat pabrėžė, kad siekiant šių keturių tikslų visose veiklos srityse turi būti laikomasi vyrų ir moterų lygybės principo. Taip pat Taryba pripažino, kad visiems šiems tikslams yra būdingi finansiniai aspektai.
(4)
2000 m. kovo 23 d. ir 24 d. Europos Vadovų Tarybos susitikimo Lisabonoje išvadose pripažinta socialinės apsaugos reikšmė tolesnei aktyvios ir dinamiškos Europos gerovės plėtrai bei modernizavimui ir Taryba paraginta stiprinti valstybių narių bendradarbiavimą, keičiantis patirtimi ir geriausia praktika naudojantis efektyvesniais informavimo tinklais.
(5)
Nicos ir po jo įvykusiuose susitikimuose Europos Vadovų Taryba nuolat išreikšdavo paramą Socialinės apsaugos komiteto darbui, skatinant Bendrijos politikos socialinės apsaugos srityje plėtrą.
(6)
2000 m. birželio 29 d. Tarybos sprendimu 2000/436/EB (3) įkurtas Socialinės apsaugos komitetas akivaizdžiai parodė savo, kaip Tarybos ir Komisijos patariamojo organo, naudingumą ir aktyviai prisidėjo plėtojant Lisabonos Europos Vadovų Tarybos nustatytą atvirą koordinavimo metodą.
(7)
2003 m. vasario 1 d. įsigaliojus Nicos sutarčiai, Socialinės apsaugos komitetas, priskyrus jam papildomas funkcijas, turėtų pakeisti tuo pačiu pavadinimu egzistuojantį Komitetą, kad galėtų būti tęsiamas pastarojo jau atliktas darbas. Todėl nuo tos dienos, kurią naujasis Socialinės apsaugos komitetas pradės savo veiklą, turi būti panaikintas Sprendimas 2000/436/EB,
NUSPRENDĖ:
1 straipsnis
1. Siekiant sustiprinti valstybių narių ir Komisijos bendradarbiavimą socialinės apsaugos politikos srityje, laikantis Sutarties nuostatų ir deramai atsižvelgiant į Bendrijos institucijų ir įstaigų įgaliojimus, įsteigiamas patariamosios institucijos statusą turintis Socialinės apsaugos komitetas (toliau - Komitetas).
2. Komiteto uždaviniai yra šie:
a)
stebėti socialinę padėtį ir socialinės apsaugos politikos krypčių raidą valstybėse narėse ir Bendrijoje;
b)
skatinti keitimąsi informacija, patirtimi ir gera praktika tarp valstybių narių ir Komisijos;
c)
nepažeidžiant Sutarties 207 straipsnio, Tarybos ar Komisijos prašymu arba savo iniciatyva rengti ataskaitas, formuluoti nuomones ar vykdyti kitą veiklą savo kompetencijos srityse.
3. Prireikus Komitetas bendradarbiauja su kitomis atitinkamomis socialinės ir ekonominės politikos klausimus svarstančiomis institucijomis ir komitetais, pavyzdžiui, su Užimtumo komitetu ir Ekonominės politikos komitetu.
4. Vykdydamas savo įgaliojimus, Komitetas užmezga reikiamus ryšius su socialiniais partneriais ir socialinėmis nevyriausybinėmis organizacijomis, atsižvelgiant į jų atliekamą vaidmenį ir turimą atsakomybę socialinės apsaugos srityje. Europos Parlamentas taip pat informuojamas apie Komiteto veiklą.
2 straipsnis
1. Komitetą sudaro du kiekvienos valstybės narės paskirti atstovai ir du Komisijos atstovai. Atstovams gali padėti du pakaitiniai nariai.
Valstybės narės ir Komisija deda visas pastangas tam, kad delegacijos būtų sudaromos laikantis lyčių pusiausvyros.
2. Jeigu tai reikalinga pagal darbotvarkėje numatytus klausimus, Komitetas gali pakviesti nepriklausomus ekspertus.
3. Komitetas užmezga ryšius su valstybių kandidačių atstovais.
3 straipsnis
1. Komitetas iš valstybių narių atstovų išrenka pirmininką neatnaujinamai dvejų metų kadencijai.
Pirmininkui padeda keturi pavaduotojai, kurių du Komitetas išrenka iš savo narių dvejų metų kadencijai. Trečiasis pavaduotojas - tai Tarybai pirmininkaujančios valstybės narės atstovas, o ketvirtasis - kitais metais pirmininkavimą perimsiančios valstybės narės atstovas.
2. Komiteto susirinkimus sušaukia pirmininkas savo iniciatyva arba ne mažiau kaip pusės Komiteto narių prašymu.
3. Komitetas nustato savo darbo tvarkos taisykles. Patiriamos išlaidos atlyginamos pagal galiojančias administracines taisykles.
4. Komisija teikia Komitetui analitinę ir organizacinę paramą. Ji paskiria savo personalo narį sekretoriumi, kuris, padėdamas Komitetui vykdyti užduotis, laikosi Komiteto nurodymų.
Rengdama susirinkimus Komisija bendradarbiauja su Tarybos generaliniu sekretoriatu.
4 straipsnis
Konkrečių klausimų tyrimą Komitetas gali pavesti pakaitiniams nariams arba šiuo tikslu gali sudaryti darbo grupes. Tokiais atvejais susirinkimams pirmininkauja Komiteto narys arba pakaitinis narys, arba Komiteto paskirtas Komisijos pareigūnas.
Darbo grupės gali pakviesti ekspertų, kurie joms padėtų.
5 straipsnis
Sprendimas 2000/436/EB panaikinamas nuo Komiteto pirmojo susirinkimo dienos. Pirmasis Komiteto susirinkimas sušaukiamas ne vėliau kaip praėjus keturiems mėnesiams nuo šio sprendimo priėmimo dienos.
Priimta Liuksemburge, 2004 m. spalio 4 d.